CELEX: 32019D2011
Language: lt
Date: 2019-11-28 00:00:00
Title: Komisijos Įgyvendinimo Sprendimas (ES) 2019/2011 2019 m. lapkričio 28 d. kuriuo dėl taikymo laikotarpio pratęsimo iš dalies keičiamas Įgyvendinimo sprendimas (ES) 2016/2009, kuriuo patvirtinamos valstybių narių pateiktos vakcinacijos nuo žvynelinės programos (pranešta dokumentu Nr. C(2019) 8580) (Tekstas autentiškas tik bulgarų, kroatų ir graikų kalbomis) (Tekstas svarbus EEE)

3.12.2019   
               
               
                  LT
               
               
                  Europos Sąjungos oficialusis leidinys
               
               
                  L 312/93
               
            
         KOMISIJOS ĮGYVENDINIMO SPRENDIMAS (ES) 2019/2011
         2019 m. lapkričio 28 d.
         kuriuo dėl taikymo laikotarpio pratęsimo iš dalies keičiamas Įgyvendinimo sprendimas (ES) 2016/2009, kuriuo patvirtinamos valstybių narių pateiktos vakcinacijos nuo žvynelinės programos
         (pranešta dokumentu Nr. C(2019) 8580)
         (Tekstas autentiškas tik bulgarų, kroatų ir graikų kalbomis)
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 1989 m. gruodžio 11 d. Tarybos direktyvą 89/662/EEB dėl veterinarinių patikrinimų, taikomų Bendrijos vidaus prekyboje (1), siekiant sukurti vidaus rinką, ypač į jos 9 straipsnio 4 dalį,
         atsižvelgdama į 1990 m. birželio 26 d. Tarybos direktyvą 90/425/EEB dėl Sąjungos vidaus prekyboje tam tikrais gyvūnais ir produktais taikomų veterinarinių patikrinimų, siekiant užbaigti vidaus rinkos kūrimą (2), ypač į jos 10 straipsnio 4 dalį,
         atsižvelgdama į 1992 m. gruodžio 17 d. Tarybos direktyvą 92/119/EEB, nustatančią Bendrijos bendrąsias tam tikrų gyvūnų ligų kontrolės priemones ir konkrečias priemones nuo kiaulių vezikulinės ligos (3), ypač į jos 19 straipsnio 1 dalies a punktą, 3 dalies a punktą ir 6 dalį,
         kadangi:
         
                     (1)
                  
                  
                     Direktyvoje 92/119/EEB nustatytos bendrosios kontrolės priemonės, kurios turi būti taikomos kilus tam tikrų gyvūnų ligų, įskaitant gumbelinę (žvynelinę), protrūkiui. Taikant tas kontrolės priemones, be kita ko, nustatomos apsaugos ir stebėjimo zonos apie užkrėstą ūkį, be to, gumbelinės protrūkio atveju kaip papildoma kontrolės priemonė numatyta neatidėliotina vakcinacija;
                  
               
                     (2)
                  
                  
                     2015 m. rugpjūčio mėn. Graikijoje pirmą kartą patvirtintas gumbelinės atvejis. 2016 m. nustatyta gumbelinės atvejų Bulgarijoje ir papildomų atvejų Graikijoje, taip pat keliose kaimyninėse trečiosiose šalyse;
                  
               
                     (3)
                  
                  
                     reaguodamos į šiuos gumbelinės protrūkius, ligos paveiktos valstybės narės, visų pirma Graikija ir Bulgarija, taip pat paveiktos kaimyninės trečiosios šalys įgyvendino gyvų galvijų ir nelaisvėje laikomų laukinių atrajotojų masinės vakcinacijos programas. 2016 m. ir 2017 m. Kroatija, kurioje iki to laiko gumbelinės nenustatyta, atsižvelgdama į epizootinę padėtį kaimyninėse valstybėse narėse ir trečiosiose šalyse, kaip prevencinę priemonę taip pat įgyvendino masinės vakcinacijos nuo gumbelinės programą. Vakcinacijos nuo gumbelinės programos Graikijoje, Bulgarijoje ir Kroatijoje patvirtintos Komisijos įgyvendinimo sprendimu (ES) 2016/2009 (4) ir šios trys valstybės narės yra tinkamai įtrauktos į to akto priedą kaip turinčios patvirtintas vakcinacijos nuo gumbelinės programas;
                  
               
                     (4)
                  
                  
                     2017 m. gumbelinė Pietryčių Europoje buvo mažiau išplitusi, tačiau Albanijoje ši liga vėl pasireiškė dideliu mastu, o Graikijoje ir Šiaurės Makedonijoje nustatyta keletas papildomų pavienių protrūkių. 2018 m. ir iki šiol 2019 m. gumbelinės epizootinė padėtis nuolat gerėjo ir apie gumbelinės atvejus nepranešta nė vienoje valstybėje narėje ar kaimyninėje trečiojoje šalyje Pietryčių Europoje, išskyrus Turkiją. Tuo pačiu laikotarpiu visose valstybėse narėse ir kaimyninėse trečiosiose šalyse Pietryčių Europoje, kurios buvo paveiktos gumbelinės, buvo toliau atliekama masinė vakcinacija nuo gumbelinės;
                  
               
                     (5)
                  
                  
                     atsižvelgdama į palankią epizootinę padėtį, Kroatija nuo 2018 m. pradžios sustabdė prevencinę vakcinaciją nuo gumbelinės ir ją pakeitė sisteminiu ligos stebėjimu. Stebėjimo rezultatai parodė, kad 2018 m. gumbelinės nenustatyta. Todėl Komisijos įgyvendinimo sprendimas (ES) 2016/2008 (5) buvo iš dalies pakeistas Komisijos įgyvendinimo sprendimu (ES) 2019/81 (6) tą valstybę narę išbraukiant iš Įgyvendinimo sprendimo (ES) 2016/2008 I priedo valstybių narių sąrašo, kuriame išvardytos neužkrėstos zonos, kuriose atliekama vakcinacija. Be to, Įgyvendinimo sprendimas (ES) 2016/2009 buvo iš dalies pakeistas Komisijos įgyvendinimo sprendimu (ES) 2019/82 (7) išbraukiant Kroatiją iš valstybių narių, kuriose vykdoma patvirtinta vakcinacijos nuo gumbelinės programa, sąrašo;
                  
               
                     (6)
                  
                  
                     vadovaujantis Pasaulinės gyvūnų sveikatos organizacijos (OIE) taisyklėmis, jei vakcinacija nuo gumbelinės nebevykdoma valstybėje arba jos zonoje, gumbeline neužkrėstos teritorijos statusas gali būti grąžintas praėjus bent 8 mėnesiams po prevencinės vakcinacijos, arba praėjus bent 14 mėnesių po vakcinacijos, kuri buvo vykdoma reaguojant į gumbelinės atvejus. Taigi Įgyvendinimo sprendime (ES) 2016/2009 nustatytos taisyklės turėtų būti taikomos ne trumpiau kaip 8 mėnesius arba 14 mėnesių, priklausomai nuo zonos, prieš grąžinant gumbeline neužkrėstos teritorijos statusą;
                  
               
                     (7)
                  
                  
                     Įgyvendinimo sprendimas (ES) 2016/2009 taikomas iki 2019 m. gruodžio 31 d., todėl dabartinės priemonės, susijusios su gumbeline Graikijoje ir Bulgarijoje, nustatytos tame akte, nebebus taikomos po tos datos. Atsižvelgiant į dabartinę epizootinę padėtį ir trumpiausią laikotarpį, kurio reikia siekiant sugrąžinti gumbeline neužkrėstos teritorijos statusą, būtina pratęsti šių priemonių taikymą tinkamam laikotarpiui;
                  
               
                     (8)
                  
                  
                     Europos Parlamento ir Tarybos reglamentu (ES) 2016/429 (8) nustatytos tam tikrų į sąrašą įtrauktų ligų, įskaitant gumbelinę, prevencijos ir kontrolės taisyklės. Kadangi tas reglamentas taikomas nuo 2021 m. balandžio 21 d., Įgyvendinimo sprendimo (ES) 2016/2009 taikymo laikotarpis turėtų būti pratęstas iki 2021 m. balandžio 20 d.;
                  
               
                     (9)
                  
                  
                     todėl Įgyvendinimo sprendimas (ES) 2016/2009 turėtų būti atitinkamai iš dalies pakeistas;
                  
               
                     (10)
                  
                  
                     šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Įgyvendinimo sprendimo (ES) 2016/2009 2 straipsnyje data „2019 m. gruodžio 31 d.“ pakeičiama data „2021 m. balandžio 20 d.“
         
         
            2 straipsnis
            Šis sprendimas skirtas Bulgarijos Respublikai, Graikijos Respublikai ir Kroatijos Respublikai.
         
         
            Priimta Briuselyje 2019 m. lapkričio 28 d.
            
               
                  Komisijos vardu
               
               Vytenis ANDRIUKAITIS
               
                  Komisijos narys
               
            
         
         
            (1)  OL L 395, 1989 12 30, p. 13.
         
            (2)  OL L 224, 1990 8 18, p. 29.
         
            (3)  OL L 62, 1993 3 15, p. 69.
         
            (4)  2016 m. lapkričio 15 d. Komisijos įgyvendinimo sprendimas (ES) 2016/2009, kuriuo patvirtinamos valstybių narių pateiktos vakcinacijos nuo žvynelinės programos (OL L 310, 2016 11 17, p. 66).
         
            (5)  2016 m. lapkričio 15 d. Komisijos įgyvendinimo sprendimas (ES) 2016/2008 dėl gyvūnų sveikatos kontrolės priemonių, susijusių su žvyneline tam tikrose valstybėse narėse (OL L 310, 2016 11 17, p. 51).
         
            (6)  2019 m. sausio 17 d. Komisijos įgyvendinimo sprendimas (ES) 2019/81, kuriuo iš dalies keičiamas Įgyvendinimo sprendimo (ES) 2016/2008 dėl gyvūnų sveikatos kontrolės priemonių, susijusių su žvyneline tam tikrose valstybėse narėse, I priedas (OL L 18, 2019 1 21, p. 43).
         
            (7)  2019 m. sausio 17 d. Komisijos įgyvendinimo sprendimas (ES) 2019/82, kuriuo iš dalies keičiamas Įgyvendinimo sprendimo (ES) 2016/2009, kuriuo patvirtinamos valstybių narių pateiktos vakcinacijos nuo žvynelinės programos, priedas (OL L 18, 2019 1 21, p. 48).
         
            (8)  2016 m. kovo 9 d. Europos Parlamento ir Tarybos reglamentas (ES) 2016/429 dėl užkrečiamųjų gyvūnų ligų, kuriuo iš dalies keičiami ir panaikinami tam tikri gyvūnų sveikatos srities aktai („Gyvūnų sveikatos teisės aktas“) (OL L 84, 2016 3 31, p. 1).